C 125/142
EL
Επίσημη Εφημερίδα της Ευρωπαϊκής Ένωσης
5.4.2023
Πέμπτη 15 Σεπτεμβρίου 2022
6.
υποστηρίζει την πρόθεση της Επιτροπής να συμβάλει στην επίτευξη μιας συνολικής ψυκτικής επίδρασης με τη δημιουργία ενωσιακής πλατφόρμας για τον οικολογικό προσανατολισμό των πόλεων· καλεί την Επιτροπή να θέσει φιλόδοξους και συγκεκριμένους δεσμευτικούς στόχους για την αστική βιοποικιλότητα, τις λύσεις που βασίζονται στη φύση, τις προσεγγίσεις που βασίζονται στα οικοσυστήματα, και τις πράσινες υποδομές, που θα ωφελήσουν τόσο τους ανθρώπους όσο και την άγρια πανίδα και χλωρίδα και θα συνεισφέρουν στους συνολικούς στόχους βιοποικιλότητας· τονίζει την ανάγκη να συμπεριληφθούν μέτρα όπως ένα ελάχιστο ποσοστό πράσινων στεγών σε νέα κτίρια, να υποστηριχθεί η αστική γεωργία, συμπεριλαμβανομένης της χρήσης παραγωγικών δένδρων, κατά περίπτωση, να διασφαλιστεί ότι δεν χρησιμοποιούνται χημικά φυτοφάρμακα και να μειωθεί η χρήση λιπασμάτων σε αστικούς χώρους πρασίνου στην ΕΕ, καθώς και να αυξηθεί ο αριθμός των χώρων πρασίνου ανάλογα με τον αριθμό των κατοίκων·
7. καλεί τα κράτη μέλη να δώσουν προτεραιότητα και να προσδιορίσουν βραχυπρόθεσμα, μεσοπρόθεσμα και μακροπρόθεσμα μέτρα για την αποκατάσταση υποβαθμισμένων οικοσυστημάτων ως αποτέλεσμα ακραίων καιρικών φαινομένων· ζητεί ακόμη οι κατευθυντήριες γραμμές της ΕΕ για τα σχέδια αποκατάστασης μετά από καταστάσεις έκτακτης ανάγκης να προσδιορίζουν τομείς προτεραιότητας για τις φάσεις ανάκαμψης, αποκατάστασης και ανασυγκρότησης μετά από καταστροφές που προκαλούνται από πλημμύρες, δασικές πυρκαγιές, κύματα καύσωνα ή ξηρασίες, συμπεριλαμβανομένων συστάσεων για την αύξηση της ανθεκτικότητας και την αναζωογόνηση των μέσων βιοπορισμού, των οικονομιών και του πληγέντος περιβάλλοντος·
8.
ζητεί από την Επιτροπή να παράσχει καθοδήγηση την οποία θα μπορούν να χρησιμοποιήσουν οι συμφεροντούχοι για να ενισχύσουν την ανθεκτικότητα στην ξηρασία τόσο των ανθρώπων όσο και των οικοσυστημάτων· τονίζει ότι απαιτείται επίσης συντονισμένη δράση σε ευρωπαϊκό επίπεδο στον τομέα της έρευνας και της παρακολούθησης, μεταξύ των ήδη υφιστάμενων φορέων, όπως το Ευρωπαϊκό Παρατηρητήριο για την Ξηρασία, ο ΕΟΠ, η Υπηρεσία Διαχείρισης Καταστάσεων Έκτακτης Ανάγκης του Copernicus και άλλοι συναφείς συμφεροντούχοι· τονίζει ότι, στον τομέα της χρηματοδότησης, θα πρέπει να προσδιοριστεί κατάλληλη χρηματοδοτική στήριξη στο πλαίσιο της ΚΓΠ, των εθνικών σχεδίων ανάκαμψης και ανθεκτικότητας και άλλων περιφερειακών ταμείων·
9. αναγνωρίζει την ιδιαίτερη ευπάθεια των χωρών της Μεσογείου και τη σημασία της ανάπτυξης ειδικών μηχανισμών και πόρων για την αντιμετώπιση των κινδύνων και των επιπτώσεων αυτών των ακραίων φαινομένων στις περιοχές αυτές· επισημαίνει ότι η ξηρασία και άλλα καιρικά φαινόμενα που συνδέονται με την κλιματική κρίση έχουν όχι μόνο περιβαλλοντικές επιπτώσεις, αλλά και κοινωνικές, πολιτιστικές, οικονομικές και πολιτικές επιπτώσεις, καθώς αυξάνουν τον κίνδυνο επιδείνωσης των κοινωνικών ανισοτήτων·
10.
υπογραμμίζει την αρνητική επίδραση που έχουν οι φυσικές καταστροφές στην οικονομική, κοινωνική και εδαφική συνοχή στην ΕΕ, γεγονός που εμποδίζει την εφαρμογή της πολιτικής συνοχής της Ένωσης· υπενθυμίζει εν προκειμένω ότι πάνω από 100 δισεκατομμύρια EUR σε πόρους της πολιτικής συνοχής θα επενδυθούν στην ενεργειακή μετάβαση, την απανθρακοποίηση και τις ανανεώσιμες πηγές ενέργειας έως το 2030· αναγνωρίζει την ιδιαίτερη ευπάθεια των εδαφών που απαριθμούνται στο άρθρο 174 ΣΛΕΕ, ιδίως των νησιών και των ορεινών περιοχών, και στο άρθρο 349 ΣΛΕΕ·
11.
εκφράζει εκ νέου την υποστήριξή του για την ενωσιακή στρατηγική προσαρμογής· εκφράζει, ωστόσο, τη λύπη του για το γεγονός ότι η στρατηγική προσαρμογής δεν θέτει συγκεκριμένους, μετρήσιμους και χρονικά δεσμευτικούς στόχους ώστε η ΕΕ και τα κράτη μέλη της να καταστούν ανθεκτικά στην κλιματική αλλαγή και υπενθυμίζει την έκκληση του Κοινοβουλίου για δεσμευτικούς και ποσοτικοποιημένους στόχους· καλεί εν προκειμένω την Επιτροπή να προτείνει ένα ολοκληρωμένο, φιλόδοξο και νομικά δεσμευτικό ευρωπαϊκό πλαίσιο προσαρμογής στην κλιματική αλλαγή, συμπεριλαμβανομένων των κατάλληλων νομοθετικών εργαλείων, με ιδιαίτερη έμφαση στις πλέον ευπαθείς περιφέρειες·
12. καλεί την Επιτροπή να εκπονήσει επειγόντως μια ολοκληρωμένη αξιολόγηση των κλιματικών κινδύνων σε επίπεδο ΕΕ, δίνοντας ιδιαίτερη προσοχή στους κινδύνους ξηρασίας, δασικών πυρκαγιών, απειλών κατά της υγείας, τρωτών σημείων των οικοσυστημάτων και του αντικτύπου σε υποδομές ζωτικής σημασίας και σε κομβικά σημεία δικτύου, προκειμένου να καθοδηγήσει και να δώσει προτεραιότητα στις βραχυπρόθεσμες, μεσοπρόθεσμες και μακροπρόθεσμες προσπάθειες προσαρμογής και ανθεκτικότητας· ζητεί, ειδικότερα, να ολοκληρωθεί έως το καλοκαίρι του 2023 μια προσομοίωση ακραίων καταστάσεων της ΕΕ για την ανθεκτικότητα βασικών υποδομών στην κλιματική αλλαγή·
13. παρατηρεί πώς η κλιματική κρίση εντείνει τις υφιστάμενες ανισότητες· επισημαίνει ότι τα νοικοκυριά χαμηλού εισοδήματος και τα ευάλωτα άτομα πλήττονται ιδιαίτερα από την κλιματική κρίση και χρειάζονται ιδιαίτερη στήριξη ώστε να προσαρμοστούν στο μεταβαλλόμενο κλίμα· επικροτεί τις κοινωνικές πολιτικές σε όλα τα κράτη μέλη που προστατεύουν τους εργαζομένους από τις δυσμενείς επιπτώσεις της κλιματικής κρίσης στον χώρο εργασίας, και προτρέπει τα κράτη μέλη να ενσωματώσουν την προσαρμογή στην κλιματική αλλαγή στις εργασιακές και κοινωνικές πολιτικές τους·